Kaapse kouefront se tentakels raak nie binneland | Netwerk24
Deur Hanti Otto 30 Julie 2019 18:37
Die kouefront wat tans sy yskloue deur dele van die Kaap sleep, behoort nie die binneland se tande te laat klap nie.
"Daar kan dele in die suide van Mpumalanga en Gauteng wees wat 'n graad of twee verskil sal voel, maar die invloed van die front behoort nie 'n reuse-effek op die binneland, insluitende die Vrystaat, te hê nie," troos Quinton Jacobs, senior voorspeller by die Suid-Afrikaanse Weerdiens.
Volgens hom het die gevreesde tweede kouefront reeds Maandagmiddag en Dinsdagoggend oor die Wes-Kaap en suidelike dele van die Noord-Kaap beweeg en Dinsdag laatmiddag oor George in die Wes-Kaap ingeskuif.
"Die effek sal meestal net oor die suidelike dele van die land gevoel word. Die binneland kan dalk Woensdag en Donderdag 'n bietjie kouer as normaalweg wees, maar dit behoort oor die naweek te herstel.
"Dit gaan egter nie baie kouer as gewoonlik wees nie. Johannesburg se verwagte minimum temperatuur sal so by 5 °C draai en dan styg tot in die lae 20's, met Pretoria wat 'n bietjie warmer gaan wees.